OECD >Multilingual Summaries

International Migration Outlook 2017

Summary in Danish

Udsigterne for international migration 2017

Sammendrag på dansk

Hovedtendenser

De permanente migrationsstrømme i OECD‑området er ifølge foreløbige data for 2016 steget for tredje år i træk. Omkring 5 millioner mennesker migrerede permanent til OECD‑landene i 2016, et godt stykke over det højeste antal, der blev registreret i 2007 før den økonomiske krise.

Humanitær migration var den vigtigste årsag til denne stigning i 2015/2016 med 1,5 mio. mennesker fra januar 2015 til december 2016. I 2015 tegnede migration på grund af familiesammenføringer og fri bevægelighed i Den Europæiske Union sig for hver omkring én tredjedel af al permanent migration til OECD. De fem vigtigste oprindelseslande i 2015 var Kina, Syrien, Rumænien, Polen og Indien Af de nye immigranter til OECD‑landene kom 29 % fra et andet OECD‑land.

Også den midlertidige migration er steget i OECD. I 2015 steg den internationale mobilitet mellem virksomheder med over 10 %, og udstationering af arbejdstagere i Den Europæiske Union steg med 3 %. International rekruttering af sæsonarbejdere steg i flere lande.

I 2016, som i 2015, registrerede OECD‑landene mere end 1,6 mio. nye asylansøgninger. Heraf var næsten tre fjerdedele registreret i europæiske OECD‑lande. Syrere tegnede sig for mere end 20 % af alle ansøgninger i OECD‑området, mens afghanere stod for 13 %. I 2016 registrerede Tyskland 720 000 formelle asylansøgninger, hvilket i forhold til befolkningens størrelse var det største antal modtagne ansøgninger af alle OECD‑lande (0,9 %).

Som reaktion på det stigende ønske om international beskyttelse har mange OECD‑lande intensiveret deres genbosættelsesprogrammer. De betingelser, der tilbydes mennesker med beskyttelsesstatus uden for UNHCR‑konventionen fra 1951, er imidlertid blevet mindre gunstige i flere lande. Mange lande er i øjeblikket også ved at indføre strengere grænsekontrol og strengere kontrol ved indrejse og ophold. Samtidig fortsætter OECD‑landene med at gennemgå og forbedre deres politikker for tiltrækning af højtuddannet udenlandsk arbejdskraft, iværksættere og investorer ved at tilbyde dem flere kanaler for indrejse og bedre opholdsbetingelser.

Beskæftigelsen for migrantarbejdere i OECD forblev i 2016 relativt stabil med 67,4 % – en stigning på 1 procentpoint i forhold til året før. Ledigheden for udenlandsk fødte arbejdstagere er imidlertid fortsat højere end ledigheden for indfødte arbejdstagere. Det gælder især i Europa.

Der er på baggrund af flygtningekrisen gjort en stor indsats for at finde frem til passende politiske tiltag, der skal lette nyligt nyankomne flygtninges og asylansøgeres integration på arbejdsmarkedet. Mange OECD‑lande har diversificeret deres integrationstilbud til at omfatte skræddersyede foranstaltninger og tilpasse dem til arbejdsmarkedets behov. Samtidig har der været fokus på tidlige interventioner, f.eks. vurderinger af færdigheder ved modtagelsen, og på at fremskynde integrationsprocessen, bl.a. ved at reducere programmernes varighed. Flere lande har gjort deltagelse i integrationsprogrammer obligatorisk.

Familiemigration

Familiemigration, som omfatter fire store hovedkategorier (familiedannelse, ledsagende familie, familiesammenføring og international adoption), har været hovedkanalen for permanent migration til OECD‑området i de seneste år. Sammenlignet med andre grupper af migranter integreres voksne migranter i forbindelse med familiesammenføring langsomt på arbejdsmarkedet i deres værtsland.

Familiemigration omfatter en bred vifte af migranter, lige fra nyfødte til meget gamle personer, personer med alle færdighedsniveauer og fra alle oprindelseslande. Denne forskelligartethed adskiller familiemigration fra andre migrationskanaler. Det er et komplekst fænomen, der er omfattet af en lang række forskellige regler og bestemmelser om familiemigration i OECD‑landene.

En udvidelse af rettigheder i de seneste årtier er blevet fulgt op af stadigt flere betingelser for berettigelse og for opholdstilladelser til migranter i forbindelse med familiesammenføring. Håndtering af familiemigration bliver mere kompleks på grund af problemet med at forene særskilte prioriteter og konkurrerende politiske mål. Familiemigration skal håndteres, men der er en række forhold, der begrænser omfanget af denne håndtering. Der er fire centrale udfordringer for de eksisterende familiemigrationspolitikker: Hvordan bliver man bedre til at forudse omfanget af strømmene af migranter som følge af familiesammenføring; Hvordan vejer man regler for familiemigration op mod landenes behov for fortsat at være attraktive for visse specifikke grupper af arbejdssøgende migranter; Hvordan anvendes betingelserne for migranter i forbindelse med familiesammenføring til at fremskynde deres integration; Og hvordan håndteres familiesammenføringsreglerne for uledsagede mindreårige.

Vigtigste konklusioner

Migrationen er på det højeste niveau siden 2007

De permanente migrationsstrømme til OECD‑landene nåede 4,7 mio. indrejser i 2015 (en stigning på 7 % sammenlignet med 2014), og forventes ifølge foreløbige data at runde i alt ca. 5 millioner indrejser i 2016.

I 2016 registrerede OECD‑landene over 1,6 mio. asylansøgninger, det samme antal som i 2015. Omkring 1,5 mio. mennesker modtog international beskyttelse i disse to år.

I 2015 blev der tildelt over 1,5 mio. studietilladelser til studerende på videregående uddannelser i OECD‑området.

Antallet af udenlandsk fødte i OECD‑landene udgjorde 124 mio. i 2015.

Arbejdsmarkedets integration af immigranter bliver langsomt bedre

Mere end to ud af tre immigranter i OECD er i beskæftigelse. I gennemsnit nåede arbejdsløshedsprocenten for udenlandsk fødte arbejdstagere 8,3 % i 2016 og 12,4 % i de europæiske OECD‑lande; Dette er hhv. 1,8 og 4,3 procentpoint højere end procentsatsen for indfødte arbejdstagere.

Migranter er overrepræsenteret i job, der involverer rutineprægede opgaver, hvilket gør dem mere udsatte for at miste jobbet i takt med, at automatiseringen vinder indpas. I de europæiske OECD‑lande arbejder 47 % af de udenlandsk fødte arbejdstagere i job, der primært involverer rutineprægede opgaver.

Familiemigration

Mere end 1,6 mio. migranter i forbindelse med familiesammenføring fik i 2015 opholdstilladelse i OECD‑området, svarende til knap 40 % af den samlede tilstrømning af permanente migranter.

Familiesammenføring sker med forsinkelse sammenlignet med kategorierne for økonomisk migration, men reagerer også på politiske ændringer af betingelser, behandlingstider, og regler for andre migrationskanaler.

Familiedannelse er en vigtig og stigende drivkraft for familiemigration. I mange OECD‑lande sker mere end 10 % af ægteskaberne mellem en statsborger og en udlænding.

Sammenlignet med andre grupper af migranter integreres voksne migranter i forbindelse med familiesammenføring langsommere på arbejdsmarkedet i deres værtsland. I Europa når de først op på beskæftigelsesniveauer, der i gennemsnit ligger på højde med niveauerne for andre migrationskategorier og indfødte, efter 20 års ophold.

Familiemigration af ægtefæller og børn af udlændinge er omfattet af krav vedrørende indkomst eller bolig i de fleste OECD‑lande. Sådanne restriktioner er mindre almindelige for statsborgeres udenlandske ægtefæller og børn. Sprog‑ og integrationskrav er ligeledes kommet til i en række OECD‑lande i de seneste ti år, men der er kun lidt dokumentation for virkningen på beskæftigelsesresultaterne.

Summary of
OECD (2017), International Migration Outlook 2017, OECD Publishing.
http://dx/doi.org/10.1787/migr_outlook-2017-en

© OECD

Dette sammendrag er ikke en officiel OECD oversættelse.

Reproduktion af dette sammendrag er kun tilladt på betingelse af, at OECD copyright og titel på den originale publikation nævnes.

Sammendrag på flere sprog er oversatte uddrag af OECD publikationer, der oprindeligt blev publiceret på engelsk og fransk.